รมว.ศธ.ยืนยัน การจัดสอบ o-net ม.6 ในวันที่ 2-3 มีนาคมนี้ ทุกอย่างจะดำเนินไปตามปกติไม่จำเป็นต้องดูแลมาตรการรักษาความปลอดภัยเป็นพิเศษ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยว่า ขณะนี้สถาบันทดสอบทางการศึกษาแห่งชาติ (สทศ.) ได้รายงานว่ามีนักเรียนแสดงความจำนง จะขอสอบความถนัดทั่วไป (GAT) และการทดสอบความถนัดทางวิชาการ/วิชาชีพ (PAT) ปีการศึกษา 2562 รอบพิเศษ กรณีเหตุสุดวิสัย ในรายวิชา PAT 5 ความถนัดทางวิชาชีพครู ในวันที่ 5 มีนาคมนี้ ที่ สนามสอบโรงเรียนบางปะกอกวิทยาคมจำนวน 87 คน ส่วนที่เหลือไม่ขอสอบใหม่เนื่องจากอาจพอใจในคะแนนแล้ว จึงถือว่าเป็นสิทธิ์ของนักเรียนที่สามารถทำได้     สำหรับกรณีวันที่ 2-3 มีนาคมนี้จะมีการจัดการสอบ การทดสอบทางการศึกษาระดับชาติขั้นพื้นฐาน หรือ o-net ของนักเรียนชั้นมัธยมศึกษาปีที่ 6 ทั่วประเทศ ขอยืนยันว่าไม่มีการกำชับเรื่องการดูแลความปลอดภัยเป็นพิเศษ ทุกอย่างจะดำเนินไปตามปกติ และคิดว่าคงไม่มีใครกล้าเข้าไปทำร้ายร่างกายนักเรียนในโรงเรียนอีกแล้ว